
A HÁLÓZATI EXTERNÁLIÁK ÉS HATÁSOK MEGJELENÍTÉSE A FRANCHISE ÉS A STREAMING PIAC ESETÉN

Kulcsszavak: hálózati externália, hálózati hatás, franchise, streaming
A kutatásom során a hálózatokhoz kötődő piaci elégtelenségeket vizsgáltam. A kutatási problémámat képezte a hálózati externáliák és hatások jelenléte és hatása a piacokon. Dolgozatommal az alábbi kérdés megválaszolását tűztem ki célul: Hogyan ábrázolható a piac keresleti és kínálati oldala hálózatkutatási módszerek felhasználásával, a különböző externáliák és hatások egyszerre történő megjelenítésére? Szakirodalmi áttekintést végeztem releváns közgazdasági és hálózattudományi források összefüggéseinek vizsgálatával, majd a modellem összefüggéseit alkalmaztam. Az egyszerű elméleti modellem, a bipartit kereslet-kínálati-modell által a piacokon azonosított hálózati externáliákat és hatásokat egyszerre mutatom be a dolgozatban. Kutatásomból kiderül, hogy a keresleti oldalon jelentkező hálózati externáliák és a kínálati oldalon tapasztalható hálózati hatások nemcsak az információs technológiák piacán fordulnak elő, hanem más hálózatot alkotó piacokon is. Egy-egy piaci szereplő esetében ezek akár egyszerre is jelentkezhetnek. A kutatásom során dinamikus ábrázolást próbáltam nyújtani a keresleti és kínálati oldal megjelenítésére, a különböző externáliák és hatások így ott jelennek meg, ahol befolyásolják a piac működését. Törekedtem arra, hogy az elméleti áttekintést szintetizálva egy olyan modellt alkossak meg, amely segítheti az ehhez hasonló elemzéseket a jövőben is.



